Power metal a laka ar pouez war ar chaner, mouezh sklaer dezho kalz muioch evit ar perzhioù a vez klevet gant kanerien a ra tro dro an extreme metal da skouer. Kanerien Power metal zo awenet gant tud evel Ronnie James Dio, Bruce Dickinson, Rob Halford, Geoff Tate, ha kanerien all eus metoù rock ha heavy metal. Alies eo ledan-tre o skeulgan. Peurvrasañ ar chanerien a gan e skeul tenor ha gallout a reont tizhout notennoù uhel tre (da skouer Timo Kotipelto eus Stratovarius, Tony Kakko eus Sonata Arctica, Michael Kiske eus Helloween ha Andre Matos eus Angra ). Hogen ez eus nemedennoù a ra gant ur skeul baritone pe bass. Kanerien all a gan en ur mod rust, tost eus ar stil thrash metal, evel Chris Boltendahl eus Grave Digger, Kai Hansen eus Gamma Ray, Peavy Wagner eus Rage, ha Jari Mäenpää eus Wintersun. Kalzig a ganerien Power metal (da skouer Hansi Kürsch eus Blind Guardian) a enrolla o mouezh meur a wezh da lakaat un efed kanadeg.